b'\n_START_ARTICLE_\nBanginis kanalas\n_START_PARAGRAPH_\nBanginio kanalo antena (Yagi arba Yagi-Uda antena)\xc2\xa0\xe2\x80\x93 kryptin\xc4\x97 antena, pasi\xc5\xbeyminti dideliu stiprinimu, nesud\xc4\x97tinga konstrukcija ir siaura praleid\xc5\xbeiam\xc5\xb3j\xc5\xb3 da\xc5\xbeni\xc5\xb3 juosta. Paprastai naudojama priimti 30 MHz\xc2\xa0\xe2\x80\x93 1 GHz radijo bangas. \xc5\xa0i antenos konstrukcija buvo i\xc5\xa1rasta 1926\xc2\xa0m. japon\xc5\xb3 in\xc5\xbeinieri\xc5\xb3 Shintaro Uda ir Hidetsugu Yagi.\n_START_SECTION_\nKonstrukcija\n_START_PARAGRAPH_\nTokios antenos pagrindinis elementas yra aktyvusis vibratorius, kurio vaidmen\xc4\xaf da\xc5\xbeniausiai atlieka pus\xc4\x97s bangos ilgio dipolin\xc4\x97 arba kilpin\xc4\x97 dipolin\xc4\x97 antena sujungta su fideriu. Keli direktoriai ir reflektorius yra pasyvieji elementai, atliekantys pagalbin\xc4\xaf vaidmen\xc4\xaf perspinduliuodami bangas. Aktyvusis vibratorius paprastai yra parenkamas nuo 0,45 iki 0,49 bangos ilgio. Reflektorius standarti\xc5\xa1kai yra 0,55 bangos ilgio ir pastatomas 0,1\xc2\xa0\xe2\x80\x93 0,25 bangos ilgio atstumu nuo aktyviojo vibratoriaus. Pastarasis atstumas ne\xc4\xaftakoja antenos stiprinimo, ta\xc4\x8diau kei\xc4\x8dia antenos bangin\xc4\x99 \xc4\xaf\xc4\x97jimo var\xc5\xbe\xc4\x85. Direktoriai yra nuo 0,4 iki 0,45 bangos ilgio ir i\xc5\xa1d\xc4\x97styti da\xc5\xbeniausiai i\xc5\xa1d\xc4\x97styti 0,1\xc2\xa0\xe2\x80\x93 0,15, iki 0,25 bangos ilgio atstumu vienas nuo kito. Didinant direktori\xc5\xb3 skai\xc4\x8di\xc5\xb3 ir ma\xc5\xbeinant atstumus tarp j\xc5\xb3, ger\xc4\x97ja antenos kryptingumas, ta\xc4\x8diau antenos projektavimas ir konstravimas darosi sud\xc4\x97tingesnis. \xc5\xa0itokios konstrukcijos antenos veikimas yra pagr\xc4\xafstas bang\xc5\xb3 interferencija. Atstumai yra parinkti tokie, kad ties aktyviuoju vibratoriumi nuo direktori\xc5\xb3 ir reflektoriaus atsispind\xc4\x97jusios bangos b\xc5\xabt\xc5\xb3 vienoje faz\xc4\x97je su tiesiogiai aktyv\xc5\xb3j\xc4\xaf vibratori\xc5\xb3 pasiekian\xc4\x8dia banga. Tokiu atveju visame antenos ilgyje susidaro sul\xc4\x97tinta b\xc4\x97gan\xc4\x8dioji banga\xc2\xa0\xe2\x80\x93 banginis kanalas.\n_START_SECTION_\nSavyb\xc4\x97s\n_START_PARAGRAPH_\nD\xc4\x97l savo ger\xc5\xb3 savybi\xc5\xb3 ir ne itin didelio sud\xc4\x97tingumo tokios banginio kanalo antenos yra labai pla\xc4\x8diai naudojamos auk\xc5\xa1to da\xc5\xbenio bang\xc5\xb3 pri\xc4\x97mime. Ta\xc4\x8diau tokios konstrukcijos antenos i\xc5\xa1\xc4\x97jimo var\xc5\xbea standarti\xc5\xa1kai yra apie 300 \xce\xa9. D\xc4\x97l \xc5\xa1ios prie\xc5\xbeasties siekiant anten\xc4\x85 suderinti su standartiniu 75 \xce\xa9 koaksialiniu kabeliu yra b\xc5\xabtina naudoti papildom\xc4\x85 var\xc5\xbe\xc5\xb3 suderinimo \xc4\xaftais\xc4\x85, kuriame atsiranda energijos nuostoliai. Taip pat standartinei banginio kanalo antenai yra b\xc5\xabtina simetrin\xc4\x97 maitinimo linija, tod\xc4\x97l naudojant j\xc4\x85 kartu su koaksialiniu kabeliu, kuris savo ruo\xc5\xbetu yra nesimetrin\xc4\x97 maitinimo linija, yra reikalingas papildomas simetrinimo \xc4\xaftaisas. \xc5\xa0ie papildomi konstrukciniai elementai, padidina antenos kain\xc4\x85, suma\xc5\xbeina efektyvum\xc4\x85, suma\xc5\xbeina atsparum\xc4\x85 trukd\xc5\xbeiams ir suma\xc5\xbeina konstrukcijos patvarum\xc4\x85. Taip pat siaura da\xc5\xbeni\xc5\xb3 pralaidos juosta lemia netiesi\xc5\xa1k\xc4\x85 ir nestabili\xc4\x85 antenos da\xc5\xbenin\xc4\x99 stiprinimo charakteristik\xc4\x85, kas apsunkina antenos panaudojim\xc4\x85 skaitmenin\xc4\x97s televizijos signalui priimti.\n_START_SECTION_\nX tipo banginio kanalo antenos\n_START_PARAGRAPH_\nX tipo antenos yra stipriai modifikuotos banginio kanalo antenos. Tokia modifikuota konstrukcija da\xc5\xbeniausiai yra naudojama priimti silpn\xc4\x85 TV signal\xc4\x85 i\xc5\xa1 toli esan\xc4\x8dio si\xc5\xb3stuvo nesant tiesioginio matomumo.\n_START_SECTION_\nKonstrukcija\n_START_PARAGRAPH_\n\xc5\xa0ios antenos pasi\xc5\xbeymi ypa\xc4\x8d dideliu skai\xc4\x8diumi direktori\xc5\xb3 (12 ir daugiau), kurie da\xc5\xbenai yra "X" arba "8" formos, arba antena turi kelias (paprastai 3) strypini\xc5\xb3 direktori\xc5\xb3 eiles. Didelis direktori\xc5\xb3 skai\xc4\x8dius lemia ypa\xc4\x8d ger\xc4\x85 kryptingum\xc4\x85 ir ma\xc5\xbe\xc4\x85 antenos \xc4\xaf\xc4\x97jimo var\xc5\xbe\xc4\x85. Direktori\xc5\xb3 forma yra pritaikyta priimti atsispind\xc4\x97jus\xc4\xaf signal\xc4\x85, kuriems yra b\xc5\xabdingi poliarizacijos i\xc5\xa1kraipymai. X tipo antenos naudoja masyv\xc5\xb3 kampin\xc4\xaf reflektori\xc5\xb3, sudaryt\xc4\x85 i\xc5\xa1 keli\xc5\xb3 element\xc5\xb3 ir i\xc5\xa1 dalies gaubiant\xc4\xaf aktyv\xc5\xb3j\xc4\xaf vibratori\xc5\xb3. Aktyviojo vibratoriaus funkcij\xc4\x85 paprastai atlieka standartin\xc4\x97s konstrukcijos pus\xc4\x97s bangos ilgio dipolin\xc4\x97 antena.\n_START_SECTION_\nSavyb\xc4\x97s\n_START_PARAGRAPH_\nX tipo antenos pasi\xc5\xbeymi ypa\xc4\x8d dideliu stiprinimu ir atsparumu poliarizacijos i\xc5\xa1kraipymams. Tolygiai kylanti antenos da\xc5\xbenin\xc4\x97 stiprinimo charakteristika padeda palaikyti vienodo lygio signalo stiprum\xc4\x85 tarp skirtingo da\xc5\xbenio kanal\xc5\xb3, kas leid\xc5\xbeia lengv\xc4\x85 suderinim\xc4\x85 su skaitmenin\xc4\x97s televizijos imtuvu. Antenos konstrukcija leid\xc5\xbeia gauti 75 \xce\xa9 \xc4\xaf\xc4\x97jimo var\xc5\xbe\xc4\x85, tod\xc4\x97l yra nereikalingi var\xc5\xbeos derinimo \xc4\xaftaisai, suma\xc5\xbeinantys antenos efektyvum\xc4\x85 ir atsparum\xc4\x85 trukd\xc5\xbeiams. Ta\xc4\x8diau \xc5\xa1ios konstrukcijos antenai yra b\xc5\xabtinas simetrinis maitinimas, tod\xc4\x97l norint j\xc4\x85 suderinti su koaksialiu kabeliu yra b\xc5\xabtinas simetrizatorius. Kiti X tipo anten\xc5\xb3 tr\xc5\xabkumai yra sud\xc4\x97tinga konstrukcija ir dideli matmenys. Tai lemia sud\xc4\x97ting\xc4\x85 \xc5\xa1i\xc5\xb3 anten\xc5\xb3 projektavim\xc4\x85 ir didel\xc4\x99 kain\xc4\x85.\n_START_SECTION_\nPapildomos modifikacijos\n_START_PARAGRAPH_\nEsant nepakankamam priimamo signalo stiprumui, \xc4\xaf antenos korpus\xc4\x85 yra \xc4\xafmontuojamas prie\xc5\xa1stiprintuvis\xc2\xa0\xe2\x80\x93 nedidelio stiprinimo koeficiento koaksialiniu kabeliu maitinamas stiprintuvas, sukuriantis ypa\xc4\x8d ma\xc5\xbeus vidinius triuk\xc5\xa1mus. Jis yra \xc4\xafterpiamas \xc4\xaf koaksialin\xc4\xaf kabel\xc4\xaf kuo ar\xc4\x8diau antenos aktyviojo vibratoriaus. Esant ypa\xc4\x8d prastoms pri\xc4\x97mimo s\xc4\x85lygoms, yra pritaikoma anten\xc5\xb3 gardel\xc4\x97. Jai sudaryti yra naudojamos kelios viena kryptimi orientuotos, lygiagre\xc4\x8diai per sumatori\xc5\xb3 sujungtos vienodos konstrukcijos antenos.'